Tájékoztató a kisüzemi bortermelőkre és az egyszerűsített adóraktárakra 2017. július 1. után érvényes szabályokról

Az új jövedéki törvény a szőlőborra vonatkozóan megpróbálta alkalmazni az uniós szakmai szabályozást. Elsősorban az értelmező rendelkezéseknél igazodott az európai fogalom meghatározásokhoz. Ugyanakkor a borelőállítók általános nyilvántartási és adatszolgáltatási kötelezettségei kapcsán az FM hatáskörébe utalta a szabályok kialakítását.

A legfontosabb változás az 1000 hl alatti termelőkre vonatkozik. Számukra a *kisüzemi bortermelő* státuszának bevezetésesok könnyítést eredményez, de csökkennek az egyszerűsített adóraktári körben maradók adminisztrációs terhei is.

**A  jelenleg egyszerűsített adóraktár-engedéllyel rendelkező termelőknek 2017. május 15-éig nyilatkozniuk kell arról, hogy július 1-től kisüzemi bortermelőként vagy egyszerűsített adóraktár engedélyeseként működnek-e tovább.** Az  állami adó- és vámhatóság a továbbra is egyszerűsített adóraktárként működők részére május 31-ig elkészíti és megküldi az erre vonatkozó engedélyokirat tervezetét. Ha a termelő ezt nem véleményezi, akkor a hivatal egy új, elektronikus engedélyt ad ki július 1-jei hatálybalépéssel, a  korábbi engedély pedig június 30-ával hatályát veszti. A  változáshoz kapcsolódóan **készletfelvételt nem kell elvégezni**.

A kisüzemi bortermelői feltételeknek megfelelő termelő az erre rendszeresített nyomtatványon 2017. július 1-jét követően is bármikor nyilatkozhat, ha mentesülni kíván az egyszerűsített adóraktári követelmények alól. A váltásra megjelölt időpont nem lehet korábbi a nyilatkozat megtételét követő 8. napnál. A kisüzemi bortermelőként végzett tevékenység az adóraktári engedély visszavonásakor kezdhető meg, a tevékenységről vezetett nyilvántartás változatlan tartalommal vezethető tovább.

Amennyiben egy borelőállító **kisüzemi bortermelő**ként szeretne működni, az alábbi feltételeknek kell megfelelnie:

- más borászati üzemtől jogilag és gazdaságilag független személy, vagy más borászati üzemtől nem független személy, de a másik borászati üzemmel együttesen teljesíti a követelményeket,

- az utolsó három borpiaci év átlagában kevesebb, mint évi 1000 hl csendes bort állít elő,

- csendes bort nem vásárol,

- szőlőt, valamint sűrített szőlőmust és finomított szőlőmustsűrítmény kivételével borászati terméket másik tagállamból vagy harmadik országból nem szerez be,

- saját előállítású borból évente legfeljebb 10 000 liter palackos erjesztésű habzóbort állít elő, és ebből mindenkori készlete nem haladja meg a 10 000 litert,

- és a csendes bor, valamint a palackos erjesztésű habzóbor előállításán, tárolásán kívül más jövedéki terméket nem állít elő, nem tárol, és nem hoz forgalomba.

Ha a termelő

- a tárgy borpiaci évre vonatkozóan még nem teljesített adatszolgáltatást: a nyilatkozatban meg kell adni az aktuális borpiaci évben a nyilatkozattétel időpontjáig az egyszerűsített adóraktárban előállított csendes bor mennyiségét;

- a nyilatkozat megtételekor tevékenységét nem végzi három átlagolható borpiaci éve: a megkezdett borpiaci évek előállított mennyiségének átlagát kell figyelembe venni.

A vámhatóság a kisüzemi bortermelői feltételek teljesülése esetén, a termelő nyilatkozata alapján az egyszerűsített adóraktári engedélyt visszavonja.

Ha a tevékenység során a feltételek közül valamelyik nem teljesül, a kisüzemi bortermelő a feltétel nem teljesülésének bekövetkezését követő hónap 15. napjáig egyszerűsített adóraktári engedély iránti kérelmet köteles benyújtani.

Ha a családtagok közössége a saját művelésben lévő szőlőterületen termelt szőlőből a csendes bor és a palackos erjesztésű habzóbor előállítását, tárolását ugyanazon a közösen használt telephelyen végzi, e tevékenység kisüzemi bortermelőnek minősülve vagy egy egyszerűsített adóraktári engedéllyel is folytatható. Adóalanynak a családtagok közössége minősül, a kötelezettségeket és jogokat az általa kijelölt képviselő útján gyakorolja.

*Nyilvántartás, adatszolgáltatás*

Az egyszerűsített adóraktár és a kisüzemi bortermelő a pincekönyv rendeletben később meghatározott tartalmú nyilvántartást vezet. A kisüzemi bortermelő és az egyszerűsített adóraktár-engedélyes a nyilvántartás adatai alapján borpiaci évenként termékenkénti mennyiségi elszámolást készít, amelyet augusztus 15-ig papír alapon vagy elektronikusan nyújt be a hegybíróhoz, aki hozzáférhetővé teszi azt az állami adó- és vámhatóság számára.

Az egyszerűsített adóraktár engedélyese és a kisüzemi bortermelő a 2017. augusztus 15-én esedékes adóbevallását a 2016. december 1.-2017. július 31. időszakra vonatkozóan készíti el és nyújtja be.

Ha a kisüzemi bortermelő vagy az egyszerűsített adóraktár palackos erjesztésű habzóborral is foglalkozik, akkor a habzóbor utáni adóbevallását, illetve adófizetési kötelezettségét a hegybíró felé teljesítendő adatszolgáltatással azonos határidővel elektronikusan kell teljesítenie az állami adó- és vámhatóság felé. Az elektronikus adóbevallásra kötelezett *kisüzemi bortermelők* a mennyiségi elszámolásukat is elektronikusan nyújtják be a hegybíró felé.

Az *egyszerűsített adóraktárak*nak a jövedéki ügyeket elektronikus úton kell intézniük, az állami adó- és vámhatóság által biztosított információs vagy közvetlen kapcsolati rendszeren keresztül.

Papíralapon is intézhető

* a magánszemélynek az általa előállított és az előállító, családtagjai vagy vendégei által elfogyasztott, naptári évenként és háztartásonként 1000 litert meg nem haladó mennyiségű palackos erjesztésű habzóborra vonatkozó bejelentési kötelezettsége,
* a külföldi személy jövedéki ügye,
* a hivatalból magánszeméllyel szemben indított hatósági eljárás, kivéve, ha az ügyfél elektronikus ügyintézést kér, és megadja az ahhoz szükséges elérhetőségét.

*Kísérőokmányok*

Adófelfüggesztés alatt álló vagy szabadforgalomba helyezett csendes bor, palackos erjesztésű habzóbor és az egyszerűsített adóraktárban előállítható fröccs egyszerűsített adóraktárból vagy kisüzemi bortermelőtől induló belföldi szállításakor **borkísérő okmány**t kell alkalmazni.

Szabadforgalomba bocsátott jövedéki termék másik tagállamba kereskedelmi céllal **EKO**-val szállítható.

A tagállamba adófelfüggesztéssel történő csendes és habzóborszállítás okmányolása változatlanul elektronikus marad (**eTKO**). A kisüzemi bortermelő a csendes borának tagállamba – adófelfüggesztéssel történő – szállítási szándéka esetén szükséges regisztrációt elektronikusan kezdeményezheti az állami adó- és vámhatóságnál. A hatóság nyilvántartásba veszi és megküldi a rendszer használatához szükséges azonosítót, amelynek segítségével elektronikusan indíthat tagállamba adófelfüggesztéssel történő szállítást.

*Adófizetési kötelezettség*

Csendes bor esetén a jövedéki adó továbbra is hektoliterenként 0 forint.

Habzóbor esetén az adó mértéke hektoliterenként 16 460 forint.

Ha értékesítésre nem kerül sor, a magánszemély naptári évenként és háztartásonként 1000 litert meg nem haladó mennyiségű palackos erjesztésű habzóborra vonatkozóan mentesül a saját, családtagjai vagy vendégei által elfogyasztott mennyiségre vonatkozó adófizetési kötelezettség alól.

Az egyszerűsített adóraktár engedélyese és a kisüzemi bortermelő az előállított, tárolt, feladott habzóbor utáni adóbevallást az elszámolással egyidejűleg készíti el, és az állami adó- és vámhatóságnak küldi meg, valamint fizeti meg az adót.

A kisüzemi bortermelőnek az általa előállítható és tárolható palackos erjesztésű habzóbor után nem kell jövedéki biztosítékot nyújtania. Ha a kisüzemi bortermelő kockázatos adózónak minősül, köteles haladéktalanul egyszerűsített adóraktári engedély iránti kérelmet előterjeszteni.

A kockázatos adózónak nem minősülő egyszerűsített adóraktár engedélyesének nem kell jövedéki biztosítékot nyújtania az általa előállított, évente legfeljebb 10 000 liter palackos erjesztésű habzóbor után. A kockázatos adózónak minősülő egyszerűsített adóraktár engedélyese által nyújtandó jövedéki biztosíték összege 250 ezer forint.

*Hivatalos zár*

A 2 litert meghaladó kiszerelésű csendes bor és egyéb csendes erjesztett ital belföldön hivatalos zár alkalmazásával szállítható, értékesíthető. Nem kell hivatalos zárat alkalmazni:

*a)*a termelői borkimérésben,

*b)*az egyszer használatos záróeszközzel ellátott, bag-in-box kiszerelésű csendes borra, fröccsre,

*c)*az adófizetési kötelezettség alól mentesült személy által csendes bornak, fröccsnek a saját vagy családja személyes fogyasztására szánt szállításakor, amennyiben az nem haladja meg a 30 litert.

A hivatalos zár készletével az egyszerűsített adóraktár és a kisüzemi bortermelő a borpiaci év végén teljesített adatszolgáltatása keretében számol el.

|  |  |  |  |
| --- | --- | --- | --- |
| határidő | kötelezettség | ki | hova |
| 2017. május 15. | a tevékenység folytatására vonatkozó nyilatkozat megtétele  (kisüzemi bortermelő vagy egyszerűsített adóraktár) | jelenleg egyszerűsített adóraktár-engedéllyel rendelkező termelők | adó- és vámhatóság felé |
| 2017. május 31. | engedélyokirat tervezetének megküldése | adó- és vámhatóság | egyszerűsített adóraktár-engedélyesként tovább működő termelők részére |
| 2017. június 9. | az engedélyokiratra vonatkozó észrevétel, javaslat megtétele | egyszerűsített adóraktár-engedélyesként tovább működő termelők | adó- és vámhatóság felé |
| 2017. június 30. | elektronikus engedély kiadása | adó- és vámhatóság | egyszerűsített adóraktár-engedélyesként tovább működő termelők részére |
| 2017. június 30. | a korábbi engedély hatályát veszti | jelenleg egyszerűsített adóraktár-engedéllyel rendelkező termelők számára | |
| 2017. július 1. | új engedély hatályba lép | egyszerűsített adóraktári engedélyesként tovább működő termelők számára | |
| 2017. július 31. | borászati év vége | kisüzemi bortermelők és egyszerűsített adóraktár-engedélyesek számára | |
| 2017. augusztus 15. | - elszámolás benyújtása  - hivatalos zár készlet elszámolás benyújtása | kisüzemi bortermelők és egyszerűsített adóraktár-engedélyesek | hegybíró felé |
| 2017. augusztus 15. | habzóborra vonatkozó adóbevallás benyújtása és adó megfizetése | kisüzemi bortermelők és egyszerűsített adóraktár-engedélyesek | adó- és vámhatóság felé |

Fogalmak:

*pincekönyv rendelet*: jelenleg a borászati termékek egységes bizonylatolási, nyilvántartási és elszámolási rendjéről szóló 27/2011. (IV. 12.) VM rendelet, a jöt. „az agrárpolitikáért felelős miniszter rendelete”-ként hivatkozik rá;

*fröccs*: csendes bor és hozzáadott ízesítés nélküli szénsavas víz 8,5 térfogatszázalékot meg nem haladó alkoholtartalmú, olyan kiszerelt keveréke, amelyben a csendes bor aránya meghaladja az 50%-ot;

*kockázatos adózó*: az állami adó- és vámhatóság kockázatos adózónak minősíti azt a felszámolás, végelszámolás alatt nem álló, cégjegyzékbe bejegyzett adózót vagy áfaregisztrált adóalanyt, amely esetében az alábbi feltételek legalább valamelyike fennáll:

a) szerepel a nagy összegű adóhiánnyal rendelkező adózók közzétételi listáján,

b) szerepel a nagy összegű adótartozással rendelkező adózók közzétételi listáján,

c) szerepel a be nem jelentett alkalmazottat foglalkoztató adózók közzétételi listáján,

d) egy éven belül az állami adó- és vámhatóság ismételt üzletlezárás intézkedést alkalmazott vele szemben,

e) kényszertörlési eljárás alatt áll,

f) a tárgyévben és az azt megelőző öt évben az állami adó- és vámhatóság által az adózó terhére megállapított összes adókülönbözet meghaladja az adózó tárgyévre megállapított adóteljesítményének 70%-át azzal, hogy az adózó terhére megállapított összes adókülönbözetet csökkenteni kell a tárgyévben és az azt megelőző öt évben az állami adó- és vámhatóság által az adózó javára megállapított összes adókülönbözettel,

g) a terhére az állami adó- és vámhatóság által kiszabott, a tárgyévet megelőző két évben esedékessé vált mulasztási bírság összege meghaladja az adózó tárgyévre megállapított adóteljesítményének 70%-át.